钦定古今图书集成/明伦汇编/交谊典/第116卷 > 《周礼》 > 《十三年》
## 钦定古今图书集成/明伦汇编/交谊典/第116卷 > 《周礼》 > 《十三年》

《春秋》冬，公会齐侯盟于柯。

《胡传》“始及齐，平也。”世仇而平，可乎？于《传》有之：敌惠敌
怨，不在后嗣。鲁于襄公有不共戴天之仇，当其身则
释怨不复而主王。姬狩于禚，会伐卫，同围郕，纳子纠，
故圣人详加讥贬，以著其忘亲之罪。今易世矣，而桓
公始合诸侯，安中国，尊天王，乃欲修怨怒邻，而危其
宗社，可谓孝乎？故长勺之役，专以责鲁；而柯之盟，公
与齐侯皆书其爵，则以释怨而平可也。或称齐襄公
复九世之仇，而《春秋》贤之，信乎？以仲尼所书柯之盟，
其辞无贬，则复九世之仇而《春秋》贤之者妄矣。其诸
《传》者借襄公事以深罪鲁庄，当其身而释怨耶？

〈大全〉朱子曰：“凡事贵谋。始庄公亲见襄公杀其父，既不能复，仇反与之燕会，又为之主婚，岂特不能复而已？既亲见仇人如此，到桓公时又是隔一重了，如何更责他不报？”　汪氏曰：“《公羊》称齐襄复九世仇，则失之过。庄公当其身释怨不反，则失之不及。”